Šalom ja tere õhtust! Vaatate TV7 Iisraeli Uudiseid Jeruusalemmast.
Tänased tähtsamad uudised:
IKV kinnitas esimest droonirünnakut Läänekaldal pärast 2006. a.,
milles hävitati palestiina terrorirakk.
Jeruusalemma poliitiline juhtkond
väljendas nördimust sadade iisraeli asunike üle,
kes laastasid mitu palestiina küla
kättemaksuks eelmise päeva veriste terrorirünnakute eest.
Iisraeli esileedi Michal Herzog lubas Ukraina esileedile Olena Zelenskõi’le
Jeruusalemma toetust Kiievile,
jagamaks meditsiinipädevusi traumeeritud laste raviks.
Iisraeli kaitseaparaat on järginud Jeruusalemma poliitladviku juhiseid
täiendada oma töövõtteid, kuna järsult on sagenenud luure hoiatused
palestiinlaste plaanitud terroritegude eest.
Pärast peaminister Benjamin Netanyahu avaldust,
et kõik võimalused on laual Iisraeli sõjas terroriga
tulistas Kaitsevägi pärast Julgeolekuameti täpseid luureandmeid
ründedrooniga kaks raketti terroriraku hävitamiseks,
mis oli mitmel korral tulistanud asulaid Judea ja Samaaria aladel.
Rünnak, milles hukkus kolm relvastatud terroristi,
oli esimene taoline õhulöök Läänekaldal pärast 2006. a.
Tuleb ka märkida, et kaks neist terroristidest
olid Iraani käsilase Palestiina Islamidžihaadi liikmed
ja kolmas Fatah’ Al-Aksa Märtrite Brigaadi liige.
Pärast olukorra hindamist Benjamini ringkonna brigaadis,
mille ülesandeks on julgestada ala, kus asub Iisraeli asula Eli,
kasutas kaitseminister Yoav Gallant võimalust avaldada kaastunnet
terrorirünnakus hukkunud nelja Iisraeli elaniku peredele
ja kiitis Kaitseväge kiire reageerimise eest.
Tunnen kaasa tapetute peredele ja kiidan armee sõdureid
kiire ja otsustava tegutsemise eest,
millega kaks terroristi koheselt kõrvaldati.
Ütlen siin selgelt: Töötame iga päev terroristide ja nende saadikute vastu.
Kaitsevägi toimib suurepäraselt!
Lööme terrorismi kõikjal, kus teda on: Nablus’es, Jenin’is, Gaza’s ja mujal.
Terroristid ega nende läkitajad ei leia kusagil pelgupaika.
Tuleb märkida, et Kaitseväe, Julgeolekuameti
ja piiripolitsei eriüksused teostasid öösel terroritõrjet
üle kogu Judea, Samaaria ja Jordani oru alade,
mille käigus vahistati kuus terrorismis kahtlustatavat.
Iisraeli julgeolekuaparaat tõestas taas oma häid võimekusi reididel,
kuid tema oskus paigutada vägesid julgeoleku tugevdamiseks
ning radikaalsete ja kättemaksuhimuliste iisraellaste
omakohtu tõkestamiseks on paraku osutunud vähemtõhusaks.
Suur hulk iisraeli asunikke, keda vihastas verise terrori arvatav kasv,
märatses ja külvas öösel kaost mitmes palestiinlaste külas.
Luban a-Sharqiya külas, mis asub juudi asunduse Beit Aryeh kõrval,
on turvakaameraist näha maskides mässajaid,
kes lõhuvad vara ja süütavad autosid.
Kaugemal idas mässas ca 200 iisraeli noort
Turmus Aya külas Ramallah’ lähedal, süüdates ca 30 maja ja 60 sõidukit.
Siia tuli kümneid asunikke, umbes 200-250.
Nad üritasid minna aeda, panid autosid põlema,
hakkasid maja suunas tulistama ja kive pilduma
ning lõhkusid rõdusid.
Kodus oli pea 14 pereliiget,
sh naisi ja lapsi, kuid - tänu Jumalale! - keegi viga ei saanud.
Nad üritasid uksi avada, kuid need olid kinni.
Jeruusalemmas väljendas peaminister Benjamin Netanyahu nördimust
vägivalla üle, mida julgeolekujõudude sõnutsi sooritasid
iisraeli asunike radikaalsed äärmusgrupid,
rõhutades, et Iisrael on õigusriik.
Toetan täielikult
seadust ja korda kaitsvaid Iisraeli politsei- ja julgeolekujõude.
Me ei luba provokatsioone politsei ega julgeolekujõudude vastu
ei neis paigus ega kusagil mujal.
Oleme õigusriik.
Washington’is mõistis Vedant Patel, välisministeeriumi asepressiesindaja,
Biden’i valitsuse nimel hukka
nii palestiinlaste verise terrorirünnaku Eli’s,
kus hukkus neli Iisraeli elanikku ja sai haavata veel neli,
kui ka iisraeli asunike toimepandud vägivalda Läänekaldal.
Nagu eile märkisime, mõistame karmilt hukka
eilse terrorirünnaku iisraellaste vastu Eli lähedal Läänekaldal,
milles hukkus neli inimest.
Avaldame sügavaimat kaastunnet tapetute peredele!
Terrorismile pole õigustust!
Oleme ka sügavalt mures
viimastel kuudel kasvanud vägivalla pärast Läänekaldal.
On häirivaid teateid
äärmuslastest asunike vägivallast palestiina elanike vastu,
sh ühe palestiina lapse surmast ja muudest vigastustest.
Mõistame hukka ka need vägivallateod
ja avaldame ka kaastunnet kannatanute peredele.
Patel rõhutas ka, et Lähis-Ida asjade asevälisminister Barbara Leaf
sõitis Iisraeli ja PO peakorterisse Ramallah’s,
et arutada viise olukorra leevendamiseks,
samuti muid mõlemapoolseid mure- ja huviküsimusi.
Jätkame jõulist suhtlust oma partneritega Iisraelis.
Nagu ütlesin, on aseminister Leaf selles regioonis suhtlemas pooltega,
et taastada rahu.
Kui rääkida konkreetsemalt tema reisist Jeruusalemma,
siis aseminister kohtub Iisraeli poliitika- ja sõjaväejuhtidega,
et arutada mõlemapoolseid huvisid,
sh Iisraeli Lähis-Itta lõimimise laiendamist ja süvendamist
ning Iraani destabiliseerivate tegude piiramist.
Mh kohtus aseminister Leaf Iisraeli rahvusliku julgeoleku nõuniku
Tzachi Hanegbi’ga täna Jeruusalemmas,
mille käigus arutati peamiselt viise
vältimaks julgeolekualast pingestumist piirkonnas
pärast hiljutisi terrorijuhtumeid,
mh nn Viie Foorumi kohtumiste edendamise teel
Iisraeli, Palestiina Omavalitsuse, Egiptuse ja Jordaania vahel
USA egiidi all.
Eraldi aruteludel käsitleti värskeimaid arenguid seoses Iraani toimikuga.
Avalikult kinnitab USA küll kindlalt, et tuumalepe on laualt maas,
kuid USA RJN strateegilise suhtluse koordinaator eruadmiral John Kirby
tunnistas eile,
et kõnelused Iraaniga keskenevad peamiselt muudele küsimustele.
Oleme kõnelnud ja jätkame kõnelusi iraanlastega
nende riigis vahistatud ameeriklastest, ja seda me teeme nüüd ja tulevikus,
sest president on võtnud nõuks
saada õigusvastaselt kinnipeetud ameeriklased tagasi koju pere juurde.
Nii et see arutelu jätkub.
Samal ajal käsitleme muidugi
kõiksugu destabiliseerivaid tegevusi, mis lähtuvad Teheran’ist,
nagu laevade ründamine, mis toimus taas alles paar nädalat tagasi,
nende jätkuvad üritused parendada ballistiliste rakettide arendust,
nende toetus terrorivõrkudele Levant’is ja kogu regioonis,
ja, mis on sama oluline, nende jätkuv ja süvenev kaitsekoostöö Venemaaga.
Tasub märkida, et sellal kui Iraan hoogustab sõjalist toetust Venemaale,
on Iisrael viimaseil nädalail andnud rohkem humanitaarabi Ukrainale.
Mh kohe pärast Kahhovka tammi hävitamist Hersoni piirkonnas
pani Iisraeli VM kokku suure humanitaarsaadetise kannatanuile.
Toimetame humanitaarabi Herson’i piirkonda,
elanikele, kes said kannatada tammi lõhkamise tõttu.
Tuhanded jäid kodutuks, ilma esmatarvetest, nagu vesi ja toit.
Seepärast toimetame kiiresti Herson’i neid kaupu,
sh üle 200 000 liitri vett ning kümme tonni toitu.
Need kaubad jõuavad Hersoni piirkonda paari päeva pärast.
Iisrael on toetanud Ukrainat sõja algusest saadik,
ja jätkame tööd tema aitamiseks ja toetamiseks.
Ukraina esileedi pr. Olena Zelenskõi lõpetas ametliku visiidi Iisraeli,
mille käigus ta rõhutas, et Kiiev ei saa üksi hakkama sõja tõttu Ukrainas.
Ta keskendus visiidil Iisraeli pädevustele
terrorist traumeeritud laste ja muude patsientide ravis.
Oleme väga rahul, et saite tulla siia ja näha oma silmaga.
Ja mis peaasi, Iisrael on väga uhke oma tervishoiusüsteemide üle.
Oleme uhked ja tahame jagada
tervishoiusüsteemi teadmisi ja suurepäraseid võimalusi abivajajatega.
Loodan, et loome uued ühiskavad
oma ekspertidega Ukrainast ja ekspertidega Iisraelist.
Loodan, et saame tugevdada oma tervishoiusüsteemi,
eriti sõjast tingitud psühhotraumade vajadusteks
ning vaimse tervise ja taastusravi vajadusteks.
Vajame tuge ka meie haavatute taastusraviks.
Tänan vaatamast TV7 Iisraeli Uudiseid!
Jaaniõhtu tõttu jääb igapäevane TV7 Iisraeli Uudiste saade homme ära.
Küll aga näidatakse Jeruusalemma Stuudiot, nagu ikka.
Ja nagu ikka, palun teil paluda rahu Jeruusalemmale ja päästet Iisraelile.
Olen Jonathan Hessen. Soovin õnnistud puhkepäevi!
Kui Jumal lubab, näeme jälle esmaspäeval samal ajal.
Tõlge: Sulev Kivastik